39 prosenttia vastaajista pitää EU:ta parhaana kumppanina, jos Suomen turvallisuus olisi uhattuna.

Asia selviää Ylen Taloustutkimukselta tilaamasta uhkakuvakyselystä.

Yle Uutisgrafiikka

Ruotsiin tukeutuisi hieman suurempi osa suomalaisista kuin sotilasliitto Natoon.

Ruotsia parhaana kumppanina uhkatilanteessa pitää 25 prosenttia ja Natoa 22 prosenttia vastaajista.

Venäjän valitsi 4 prosenttia sekä Saksan ja Yhdysvallat 1 prosentti vastaajista.

Tukholman terrori-isku ei käytännössä muuttanut haastateltujen suhtautumista siihen, mikä olisi Suomelle paras kumppani, jos turvallisuus olisi uhattuna.

Tätä kysyttiin:

Yle Uutisgrafiikka

Tutkimus tehtiin kahdessa osassa Tukholmassa 7.4. tapahtuneen terrori-iskun takia. Tutkimuksen ensimmäisessä osassa 29.3.–4.4. haastateltiin 1009 henkilöä. Iskun jälkeen 10.–12.4. tehtiin vielä 500 haastattelua. Tutkimuksen virhemarginaali on noin +/– 3 prosenttiyksikköä.

Tästä voit katsoa kokonaisuudessaan kyselyn ensimmäisen kierroksen (siirryt toiseen palveluun) ja tästä toisen kierroksen tulokset (siirryt toiseen palveluun).

Tässä jutussa kerrotaan, mitä suomalaiset pitävät suurimpina uhkina omalle turvallisuudelleen ja Suomen turvallisuudelle.

Naiset tukeutuisivat EU:hun selvästi miehiä enemmän

Naiset luottavat EU:hun kumppanina selvästi miehiä enemmän, jos Suomen turvallisuus olisi uhattuna.

EU:ta parhaana vaihtoehtona piti 50 prosenttia haastatelluista naisista ja 29 prosenttia miehistä.

Ennen Tukholman iskua vastaavat luvut olivat naisilla 42 prosenttia ja miehillä 34 prosenttia.

Ruotsi saa miehiltä jälkimmäisessä kyselyssä hieman naisia enemmän kannatusta turvakumppanina.

Miehistä 28 ja naisista 23 prosenttia tukeutuisi naapurimaahan uhkatilanteessa.

Miehet tukeutuisivat myös Natoon naisia enemmän.

Miehistä 27 prosenttia pitää sotilasliittoa parhaana kumppanina ja naisista 18 prosenttia, jos Suomen turvallisuus on uhattuna.

Vanhimmilta eniten ääniä Ruotsille

Eniten EU:hun kumppanina uhkatilanteessa uskoivat nuorimmat haastatellut eli 15–24 -vuotiaat (47 %) ja 25–34-vuotiaat (46 %).

Vanhemmat vastaajat eivät olleet yhtä vakuuttuneita (38–29 %) EU:hun tukeutumisesta.

Ruotsi sai eri ikäisiltä kannatusta melko tasaisesti (31–19 %). Eniten Ruotsia parhaana vaihtoehtona pitivät 65–79-vuotiaat haastatellut (31 %).

Ikäryhmittäin Naton parhaaksi vaihtoehdoksi valinneiden välillä ei ollut suuria poikkeamia.

Eniten Naton valinneita oli 34–45-vuotiaiden parissa (30 %).

EU:hun tukeutuisivat erityisesti helsinkiläiset ja uusmaalaiset

Alueellisesti helsinkiläiset ja uusmaalaiset tukeutuisivat uhkatilanteessa eniten EU:hun. Heistä lähes puolet (48 %) oli tätä mieltä.

Pohjois- ja Itä-Suomessa EU:hun turvaisi 41, Etelä-Suomessa 33 ja Länsi-Suomessa 32 prosenttia vastaajista.

Ruotsia turvana pidetään eniten Etelä-Suomessa (32 % haastatelluista) ja vähiten Pohjois- ja Itä-Suomessa (20 %).

Natoon tukeutuvien määrä on eri puolilla maata samalla tasolla (21–25 %).

Lue myös:

Ylen uhkakuvakysely: Tukholman isku lisäsi selvästi suomalaisten väkivallan ja terrorismin pelkoa